ЧӨЛӨӨТ БҮСИЙН ҮЙЛ АЖИЛЛАГААГ ЭРЧИМЖҮҮЛЭХ ТАЛААР АВАХ ЗАРИМ
АРГА ХЭМЖЭЭНИЙ ТУХАЙ УЛСЫН ИХ ХУРЛЫН ТОГТООЛЫН ТӨСЛИЙН
ТОВЧ ТАНИЛЦУУЛГА

Нэг.Тогтоолын төслийн ерөнхий агуулга, зохицуулах харилцаа, зарчмын шинжтэй зохицуулалт
Тогтоолын төсөл нь Чөлөөт бүсийн тухай хуулийн биелэлтийг хангуулах, чөлөөт бүсийн үйл ажиллагааг эрчимжүүлэх зорилготой. Улсын Их Хурлаас Засгийн газарт таван арга хэмжээг даалгаж, биелэлтийг танилцуулах хугацаа, хяналтын журмыг тогтооно. Төсөл дөрвөн заалттай, нэг хуудас.
Зохицуулах харилцаа нь Улсын Их Хурлаас хууль тогтоомжийн биелэлтийг хангуулах чиглэлээр Засгийн газарт үүрэг өгөх харилцаа. Хамрах хүрээ нь "Алтанбулаг", "Замын-Үүд", "Цагааннуур" чөлөөт бүс.
Зарчмын шинжтэй зохицуулалт нь 1 дэх заалтын 5 дахь дэд заалт бөгөөд Улсын Их Хурлын 1995 оны 87 дугаар тогтоолоор баталсан үзэл баримтлалыг урт хугацааны хөгжлийн бодлогын баримт бичигт нийцүүлэн шинэчлэн боловсруулж, Улсын Их Хуралд өргөн мэдүүлэхийг Засгийн газарт даалгаж байгаа явдал. Уг асуудлыг зөвхөн Улсын Их Хурлын тогтоолоор шийдвэрлэнэ.

Хоёр.Тухайн харилцааг урьд нь хууль, эрх зүйн бусад актаар зохицуулж ирсэн байдал
	Он
	Акт
	Агуулга

	1995
	Улсын Их Хурлын 87 дугаар тогтоол
	Монгол Улсад эдийн засгийн чөлөөт бүс байгуулах үзэл баримтлалыг баталсан. Өнөөг хүртэл шинэчлэгдээгүй

	2002
	Чөлөөт бүсийн тухай хууль
	Анхдагч хууль

	2002
	Улсын Их Хурлын 38 дугаар тогтоол
	"Алтанбулаг" худалдааны чөлөөт бүс байгуулсан

	2004
	Улсын Их Хурлын 17 дугаар тогтоол
	"Замын-Үүд" чөлөөт бүс байгуулсан, 900 га

	2005
	Улсын Их Хурлын 74 дүгээр тогтоол
	"Цагааннуур" чөлөөт бүс байгуулсан, 708.4 га

	2015
	Чөлөөт бүсийн тухай хууль, шинэчилсэн найруулга
	Хүчин төгөлдөр хууль

	2022
	Улсын Их Хурлын 10 дугаар тогтоол
	"Хөшигийн хөндийн эдийн засгийн чөлөөт бүс" байгуулсан

	2025
	Улсын Их Хурлын 34 дүгээр тогтоол
	"Алтанбулаг" бүсийн нэрнээс "худалдааны" гэснийг хассан


Улсын Их Хурал 30 гаруй жилийн хугацаанд найман эрх зүйн акт баталсан боловч тэдгээрийн үндэс болсон 1995 оны үзэл баримтлалыг нэг ч удаа шинэчлээгүй. Тогтоолын төслийн хамрах хүрээг эхний гурван бүсээр хязгаарлав. "Хөшигийн хөндий" чөлөөт бүс 2022 онд байгуулагдсан бөгөөд хэрэгжилтийн үр дагаварт хийсэн үнэлгээнд хамрагдаагүй болно.

Гурав.Тогтоолын төслийг боловсруулахтай холбогдуулан хууль санаачлагчаас авч хэрэгжүүлсэн арга хэмжээ
Хэрэгцээ, шаардлагыг урьдчилан тандан судалсан тайланг Засгийн газрын 2016 оны 59 дүгээр тогтоолын 1 дүгээр хавсралтаар баталсан аргачлалын дагуу боловсруулав.
Хууль тогтоомжийн тухай хуулийн 38 дугаар зүйлийн 38.1-д заасны дагуу хууль санаачлагчаас олон нийтийн хэлэлцүүлгийг зохион байгуулж, мөн зүйлийн 38.6.1-д заасан бичгээр санал авах хэлбэрээр "Алтанбулаг", "Замын-Үүд", "Цагааннуур" чөлөөт бүсийн захирагчийн ажлын алба, тэдгээр бүсэд бүртгэлтэй, үйл ажиллагаа эрхэлж байгаа хуулийн этгээд, иргэний төлөөллөөс санал авч байна.

Дөрөв.Тогтоолын төслийг олон нийтээр хэлэлцүүлсэн дүн
Тогтоолын төслийг Хууль тогтоомжийн тухай хуулийн 38 дугаар зүйлийн 38.2-т заасны дагуу албан ёсны цахим хуудас болон хууль тогтоомжийн төсөлд санал авах нэгдсэн цахим системд байршуулж, мөн зүйлийн 38.3-т заасан 15-аас доошгүй хоногийн хугацаанд иргэн, хуулийн этгээдээс санал авч байна.
Ирүүлсэн саналыг мөн зүйлийн 38.5-д заасны дагуу харгалзан үзэж, 38.7-д заасны дагуу тусгасан, эс тусгасан байдал, тайлбар, үндэслэлийн хамт саналын товьёгт нэгтгэн, уг зүйлд заасан хугацаанд албан ёсны цахим хуудас болон нэгдсэн цахим системд байршуулна.

Тав.Гадаад орны туршлага, бусад судалгаа, шинжилгээний тайлангийн дүгнэлт
Тогтоолын төсөл нь шинэ эрх зүйн зохицуулалт бий болгохгүй, хүчин төгөлдөр хуулийн биелэлтийг хангуулах агуулгатай тул Хууль тогтоомжийн тухай хуулийн 13 дугаар зүйлийн 13.2.6-д заасны дагуу гадаад улсын хууль тогтоомжийн харьцуулсан судалгаа хийгээгүй.
Засгийн газрын захиалгаар 2026 оны 03 дугаар сард хийсэн хэрэгжилтийн үр дагаварт үнэлгээний дүгнэлтэд 2015 оны хууль батлагдсанаас хойш экспортыг нэмэгдүүлэх, хөрөнгө оруулалт татах, бүс нутгийн хөгжлийг дэмжих зорилго биелэгдээгүй гэж тэмдэглэсэн.
"Агро-сити" эдийн засгийн тусгай бүсийн захиргааны захиалгаар Монголын Хуульчдын холбооны 2025 оны 09 дүгээр сарын 14-ний өдрийн тандан судалгаанд чөлөөт бүсүүд байгуулагдсанаас хойш ахиц, дэвшилд хүрээгүй, зарим тохиолдолд үйл ажиллагааг бүрэн хэрэгжүүлэх боломжгүй нөхцөлд хүрсэн гэж дүгнэсэн. Мөн судалгааны тусгай дүгнэлтэд Улсын Их Хурлын 1995 оны 87 дугаар тогтоолоор батлагдсан үзэл баримтлалыг хөгжлийн бодлогын баримт бичигт нийцүүлэн ахин боловсруулж батлах шаардлагатай гэж зөвлөсөн.

